**OBRAZLOŽENJE**

**PRIJEDLOGA ODLUKE O IMENOVANJU NOVONASTALE ULICE RADNOG**

 **IMENA „TRINAJSTOVICA“ U OPATIJI U ULICU STOJANA OSOJNAKA**

Upravni odjel za komunalni sustav, prostorno planiranje i zaštitu okoliša uputio je 7. prosinca 2022. godine Odboru za mjesnu samoupravu obrazloženi prijedlog za pokretanje postupka imenovanja novonastale ulice radnog imena „Trinajstovica“. Navedenim je prijedlogom nadležnom Odboru za mjesnu samoupravu predloženo da se pokrene postupak imenovanja novonastale ulice – novoizgrađenog kolnopješačkog puta, koji je 10. lipnja 2022. godine dobio uporabnu dozvolu, a koji se nalazi na području Mjesnog odbora Pobri.

U tijeku je provedba prijavnog lista u zemljišne knjige i katastar na temelju kojeg će se novoizgrađeni kolnopješački put upisati kao k.č. 815 – cesta od 371 m2, k.o. Pobri.

Uporabna dozvola (KLASA: UP/I-361-05/22-01/000035, URBROJ: 2170-03-06/6-22-0005 od dana 10.06.2022. godine), grafika geodetskog elaborata i grafika lokacije prema granicama MO Pobri dostavljaju se u prilogu.

Predmetni kolnopješački put vodi do nekolicine već izgrađenih objekata, a dio kojih je već ishodio uporabnu dozvolu, no s obzirom da navedeni put nije imenovan, postoji problematika dobivanja adresa na toj lokaciji, ishođenja dokumenata i slično, a zbog čega se predlaže imenovati predmetnu ulicu.

Odbor za mjesnu samoupravu predlaže da se predmetni kolnopješački put imenuje u Ulicu Stojana Osojnaka.

Obzirom da se predmetni kolnopješački put nalazi na području Mjesnog odbora Pobri, Odbor za mjesnu samoupravu predložio je, u skladu s odredbom članka 7. stavak 1. Zakona o naseljima (»Narodne novine« broj 39/22), Vijeću mjesnog odbora Pobri da donese mišljenje kojim se podržava prijedlog Odbora za mjesnu samoupravu o imenovanju Ulice Stojana Osojnaka. Naime, odredbom članka 7. stavak 1. Zakona o naseljima određeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga.

Vijeće mjesnog odbora Pobri, na svojoj sjednici održanoj dana 12. siječnja 2023. godine podržalo je prijedlog Odbora za mjesnu samoupravu u smislu da se nova ulica koja se nalazi na k.č. 815 k.o. Pobri, u neotuđivom vlasništvu Grada Opatije, imenuje imenom Stojana Osojnaka.

Zapisnik sa sjednice VMO Pobri od dana 12. siječnja 2023. godine dostavlja se u prilogu.

Prema odredbi članka 6. Zakona o naseljima, ulice i trgovi mogu imati imena po geografskim i drugim pojmovima te po imenima i datumima koji su vezani za povijesne događaje ili osobe koje su dale značajan doprinos društvenom, kulturnom i znanstvenom razvoju.

*Stojan Osojnak rođen je 11. lipnja 1923. godine u opatijskom naselju Pobri. Već je u ranoj mladosti pokazivao sklonost prema nogometu, a sa šesnaest godina nastupao je za Trgovačku školu koju je pohađao u Rijeci. Zatim je nastupao u momčadi „Matulja“ te u riječkom “Eneu”. Za vrijeme Drugog svjetskog rata dvije je godine proveo u koncentracijskom logoru Trier u Njemačkoj. Po oslobođenju igrao je za ekipu jugoslavenskih zarobljenika u Njemačkoj. Nakon završetka rata, vratio se u rodni kraj gdje je u kratkom razdoblju igrao za „Pazin“, „26. diviziju“ i „Pulu“. Zbog bolesti se vratio u Opatiju te se nije bavio sportom gotovo dvije godine. U Opatiji je ponovno počeo igrati nogomet 1948. godine. Zapažen odličnim izvedbama na gradskom prvenstvu, a posebice na utakmici reprezentacija Vojvodine i Rijeke, odigranoj 27. veljače 1948. godine, Osojnak prelazi u redove riječkog* *„Kvarnera“, preteče današnjeg Hrvatskog nogometnog kluba Rijeka. Debitirao je u ligaškoj utakmici protiv momčadi „Braće Bakić“ zabivši dva pogotka u pobjedi „Kvarnera“ (4-1) te postao njegov nezamjenjivi prvotimac. Do završetka prvenstva propustio je samo jednu utakmicu te je u sedam nastupa upisao čak šest pogodaka, čime je postao prvi strijelac „Kvarnera“ u prvenstvu. Sljedeće sezone postao je prvi igrač „Kvarnera“ koji je u jednoj sezoni postigao čak 15 golova. Osojnak je postao i prvi igrač koji je u jednoj službenoj utakmici postigao čak pet pogodaka (u Kumanovu protiv „11. oktobra“, u pobjedi „Kvarnera“ 1-6). Odlične igre osigurale su mu i poziv za reprezentaciju Jugoslavije, za koju nažalost nije nastupio. Osojnak je i u narednim sezonama bio jedan od najboljih igrača Kvarnera, za čiju je momčad odigrao 289 utakmica i postigao rekordna 172 pogotka. U 1953. godini prešao je u zagrebački „Dinamo“, kojem će svojim pogotkom u posljednjoj minuti zadnjeg kola protiv beogradske „Crvene Zvezde“ osigurati naslov prvaka 1954. godine. Osojnak je za „Dinamo“ odigrao 64 utakmice i postigao 45 pogodaka. Dvije godine kasnije vratio se na Kantridu te pomogao „Rijeci“ da se 1958. godine vrati u Prvu ligu. Uz ime Stojana Osojnaka vežu se veliki uspjesi poslijeratne „Rijeke“. Osojnak je prvi školovani domaći trener koji je vodio momčad u sjajnom razdoblju klupske momčadi. „Rijeku“ je samostalno vodio od 1. ožujka 1960. do 30. lipnja 1960. godine, te zatim od 1963. do 1967. godine. U 1965. i 1966. godini „Rijeka“ se borila za sam vrh prvenstvene ljestvice. Zanimljiv je podatak i da je Osojnak postao prvi trener „Rijeke“ koji je ujedno bio i njezin bivši igrač. Profinjen nogometni znalac, kako su ga mnogi opisivali, stalno se usavršavao i modernizirao igru svoje momčadi. U želji za učenjem u više je navrata gostovao u Italiji prateći nogometaše „Juventusa“ i „Milana“. Priznanja za Osojnakov rad stigla u obliku članstva u selektorskoj komisiji uoči Svjetskog prvenstva 1966. godine te je izabran za trenera omladinske reprezentacije Jugoslavije. U eri Stojana Osojnaka, Rijeka je dala čak sedam reprezentativaca Jugoslavije. Karijeru je nastavio u Švicarskoj gdje je u pet navrata vodio „Chiasso“, a dvije je sezone vodio i „Sion“.*

*Iako je živio u inozemstvu, uvijek se rado vraćao u svoj zavičaj, rodnu Opatiju i Rijeku. Stojan Osojnak umro je u švicarskom Luganu 10. listopada 2016. godine u 93. godini života. Bio je istinska legenda utkana u samu srž povijesti hrvatskog nogometa, a u 2023. godini navršava se jubilarna 100. obljetnica njegova rođenja.*

Obzirom da imena naselja, ulica i trgova moraju biti usklađena s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena (čl.7. st. 3. Zakona o naseljima), Odbor za mjesnu samoupravu zatražit će mišljenje gore navedenog nadležnog tijela o predloženom nazivu ulice kao i provesti javno savjetovanje sa zainteresiranom javnošću u trajanju od 30 dana.

 Predviđeni financijski troškovi Grada Opatije za izradu prometnog elaborata te pribavljanje i postavljanje ploče s imenom ulice iznosit će do 1.327,23 € (10.000,00 kuna).

Sukladno svemu navedenom, Odbor za mjesnu samoupravu Grada Opatije predlaže da Gradsko vijeće Grada Opatije usvoji dostavljeni prijedlog.

Opatija, \_\_\_\_\_\_\_\_\_\_\_ 2023. godine

ODBOR ZA MJESNU SAMOUPRAVU GRADA OPATIJE

PREDSJEDNIK

Igor Matković, v.r.

\*Fiksni tečaj konverzije 1€ = 7,53450 kn